**Notă Informativă**

***cu privire la Proiectul de lege pentru modificarea şi completarea unor acte legislative***

*Argumentarea necesității intervenției propuse*

Necesitatea elaborării proiectului de lege pentru completarea şi modificarea unor acte legislative, necesită a fi tratat prin prisma imperativului de a aduce modificări și completări a formei organizatorico-juridice și a efectivului-limită al Agenției pentru Eficiență Energetică în vederea consolidării mecanismului deja creat de implementare a politicii statului în domeniul eficienței energetice, dar și în scopul ajustării acestuia la conjunctura actuală - în materie de cerințe, condiții, angajamente, revizuirea și întărirea acestuia care se arată a fi o acțiune stringentă. La examinarea prevederilor legii cu privire la eficienţa energetică, precum şi a altor acte legislative şi normative care reglementează activitatea acesteia se poate constata că există prevederi contradictorii cu privire la statutul Agenţiei pentru Eficienţă Energetică.

Astfel, deşi, în conformitate cu Legea nr.142/2010 cu privire la eficienţa energetică, Agenţia pentru Eficienţă Energetică este un organ administrativ în domeniul eficienţei energetice, subordonat Ministerului Economiei şi prin urmare ar putea fi calificată ca fiind autoritate administrativă, nu este clar de ce contrar prevederilor Legii privind administrația publică centrală de specialitate aceasta este condusă de director general şi nu de director.

Totodată, potrivit Legii privind performanţa energetică a clădirilor, nr. 128 din 11 iulie 2014, Agenţia pentru Eficienţă Energetică este desemnată ca fiind o autoritate publică în domeniul eficienţei energetice, fiind învestită inter alia şi cu atribuții care implică sfera de competenţă a altui minister, a Ministerului Dezvoltării Regionale şi Construcțiilor.

Astfel, Agenţia pentru Eficienţă Energetică ar putea fi considerată ca fiind autoritate administrativă centrală, deoarece îşi exercită activitatea în domenii în care se intersectează şi se complementează competenţele a două ministere.

În acest context, dat fiind faptul ca activitatea Agenţiei pentru Eficienţă Energetică cade sub aria de activitate a 2 ministere: Ministerul Economiei, Ministerul Dezvoltării Regionale si Construcțiilor, iar atribuțiile de baza nu implică exercitarea prerogativelor de putere publică, considerăm că, pentru a se evita echivocul în interpretare, aceasta ar trebui reorganizata ca instituţie publică, iar în Legea cu privire la eficienţa energetică urmează a fi făcute modificări în acest sens.

 Mai mult ca atît, unele din atribuţiile Agenţiei pentru Eficienţă Energetică necesită a fi reformulate pentru a asigura claritate şi transparenţă cu privire la instituţia responsabilă de elaborarea, promovarea şi monitorizarea politicii de stat, a actelor normative, şi a programelor şi planurilor naţionale de acțiune în domeniul eficienţei energetice şi a surselor regenerabile de energie, precum şi referitor la rolul AEE în acest context. Ca urmare, în articolul 9 din Legea cu privire la eficienţa energetică şi în articolul 7 din Legea privind performanţa energetică a clădirilor urmează a fi făcute modificări în sensul stipulării în mod expres a faptului că Agenţia pentru Eficienţă Energetică acordă asistenţă organelor centrale de specialitate ale administraţiei publice în domeniul eficienţei şi în domeniul construcţiilor în legătură cu îndeplinirea de către acestea a atribuţiilor de elaborare, de promovare şi de monitorizare a implementării politicii de stat, inclusiv a actelor normative ce reglementează domeniile menţionate.

Un alt argument forte, ce ține de necesitatea modificării statutului și excluderii limitării efectivului Agenției este, realizarea de către subdiviziunile structurale ale acesteia a unor sarcini impunătoare ca volum de lucru, dar și a unor atribuții improprii, neacoperite de fișele de post a funcționarilor publici. Sarcinile și atribuțiile prevăzute de acestea depășesc numărul stabilit prin Hotărârea Guvernului Nr. 201 din 11.03.2009 privind punerea în aplicare a prevederilor Legii nr.158-XVI din 04.07.2008 cu privire la funcția publică și statutul funcționarilor publici, ce rezidă într-o fluctuație sporită de cadre de circa (50%) și duce la dificultăți în exercitarea atribuțiilor de serviciu, astfel încât autoritatea riscă să nu poată realiza obiectivele stabilite în Planul de activitate pentru anul 2016, Planul de acțiuni al Guvernului, Ministerului Economiei și alte acte normative.

**Aspectul economico-financiar.** Modificările și completările propuse nu necesită mijloace financiare suplimentare din bugetul de stat.

**Aspectul normativ.** Prevederile prezentului proiect presupune constituirea unui cadrul legal adecvat şi durabil necesar pentru buna activitate a instituției, și care, în opinia Ministerului Economiei va permite înlăturarea neconcordanțelor constate în actele legislative din domeniile eficienței energetice și performanței energetice a clădirilor.

*În concluzie*, Ministerului Economiei, consideră necesară și oportună adoptarea Proiectului de lege pentru completarea și modificarea unor acte legislative, deoarece astfel, vor fi create premisele necesare pentru ca Agenția pentru Eficiență Energetică să-şi îndeplinească în mod eficace misiune şi atribuțiile, contribuind astfel la implementarea politicii de stat cu privire la promovarea eficienței energetice, performanței energetice a clădirilor şi valorificare a surselor de energie regenerabilă.

**Viceministru Valeriu TRIBOI**